L-UE qed taħdem fuq regoli ġodda dwar l-esportazzjoni għall-hekk imsejħa oġġetti b'użu doppju biex jiġi evitat li dawn jintużaw ħażin għal ksur tad-drittijiet tal-bniedem. X'inhuma oġġetti b'użu doppju? Il-prodotti b'użu doppju huma oġġetti ddisinjati għall-użu ċivili, li f'idejn żbaljati jistgħu jintużaw biex irażżnu d-drittijiet tal-bniedem jew għal attakki terroristiċi. Dawn jistgħu jkunu kollox minn drones sa sustanzi kimiċi. Għalkemm dawn il-prodotti jistgħu jtejbu ħajjet in-nies, jistgħu jintużaw ħażin. Ir-reġimi awtoritarji jistgħu jużawhom biex iżommu lill-popolazzjoni taħt kontroll, filwaqt li l-gruppi terroristiċi jistgħu jużawhom biex jagħmlu attakki. Għaliex hemm bżonn ta' regoli ġodda? Biex jiġi evitat li oġġetti b'użu doppju jingħataw skop ġdid b'modi li jiksru d-drittijiet tal-bniedem, l-UE trid tiżgura li regoli stretti dwar l-esportazzjoni jipprevjenu li dawn l-oġġetti jinbiegħu lil persuni jew organizzazzjonijiet li jkunu jridu jużawhom ħażin. L-UE bħalissa qed taħdem fuq aġġornament tar-regoli eżistenti biex tqis l-iżviluppi teknoloġiċi reċenti, inklużi għodod ġodda ta' sorveljanza ċibernetika, u żżid il-protezzjoni tad-drittijiet tal-bniedem. X'inhu l-pass li jmiss? Il-Kunsill u l-Parlament qablu proviżorjament dwar ir-regoli l-ġodda , iżda qabel ma jkunu jistgħu jidħlu fis-seħħ, it-tnejn li huma jeħtieġ li japprovawhom b'mod uffiċjali. Il-MPE se jiddibattu r-regoli l-ġodda u se jivvutaw dwarhom nhar il-Ħamis, 25 ta' Marzu. Aqra iktar dwar il-politika kummerċjali tal-UE u d-drittijiet tal-bniedem Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF